b'\n_START_ARTICLE_\nBitka na Maratonskem polju\n_START_SECTION_\nPredhodno dogajanje\n_START_PARAGRAPH_\nLeta 510 pr. n. \xc5\xa1t. so Atenci, s pomo\xc4\x8djo \xc5\xa1partanskega kralja Kleomena I., izgnali atenskega tirana Hipija; ta je pobegnil na dvor Dareja I., kjer je iskal pomo\xc4\x8d in zato\xc4\x8di\xc5\xa1\xc4\x8de. Ta se je le odlo\xc4\x8dil, da bo izrabil njegova poznanstva in notranja nasprotja med samimi Grki pri osvajanju in zavzetju Gr\xc4\x8dije._NEWLINE_Po neuspelem jonskem uporu (500-494 pr. n. \xc5\xa1t.) se je Darej I. odlo\xc4\x8dil kaznovati Grke v Gr\xc4\x8diji za njihovo pomo\xc4\x8d pri uporu maloazijskih Grkov. Leta 492 pr. n. \xc5\xa1t. je poslal lastno vojsko pod poveljstvom svojega svaka Mardonija. Ta vojska je zajela Trakijo in prisilila Aleksandra I. Makedonskega, da je ponovno od\xc5\xa1el na vojni pohod proti Perziji. Po nevihti v bli\xc5\xbeini Atosa, ki je uni\xc4\x8dila ve\xc4\x8dino njegovega ladjevja, je bil Mardonij prisiljen kon\xc4\x8dati pohod in se vrniti v Malo Azijo._NEWLINE_Darej I. je izvedel od Hipija, da vplivna atenska rodbina Alkamajodinov nasprotuje Miltiadu in je pripravljena pomagati Hipiju, da se vrne kot vladar; prav tako so bili pripravljeni, da izpolnijo vse perzijske zahteve in se tako izognejo kazni za sodelovanje v jonskem uporu. Darej je hotel izkoristiti nastalo situacijo in tako osamiti \xc5\xa0parto ter s tem porazil dve najmo\xc4\x8dnej\xc5\xa1i sili v Gr\xc4\x8diji. Da bi upor uspel, bi se mu moralo pridru\xc5\xbeiti tudi \xc5\xa1ir\xc5\xa1e prebivalstvo in atenska vojska bi morala biti zunaj Aten. _NEWLINE_Da bi dosegel pomo\xc4\x8d ljudstva je sklenil, da bo zavzel Eretrijo, katere padec bo prestra\xc5\xa1il Atence. Umik atenske vojske je dosegel z vojsko, ki sta jo vodila Artafernij, sin sardskega satrapa in Datij, medijski poveljnik, ki je vodil ladjevje. Vojska je odplula v za\xc4\x8detku septembra 490 pr. n. \xc5\xa1t. proti Maratonskemu zalivu, kjer naj bi se izkrcala in tako predstavljala gro\xc5\xbenjo Atenam. Perzijska vojska je \xc5\xa1tela okoli 25.000 pe\xc5\xa1akov in 1.000 konjenikov._NEWLINE_Perzijsko ladjevje je odplulo iz Samosa proti Naksosu in pristalo na ju\xc5\xbeni obali Evboje. Od tam so odpluli proti Eretriji. Eretrija je Atenam poslala pro\xc5\xa1njo za pomo\xc4\x8d, ta je sprejela pro\xc5\xa1njo, a so potrebovali \xc5\xa1e ve\xc4\x8d voj\xc5\xa1\xc4\x8dakov. Zato so Atene poslale kurirje v \xc5\xa0parto in Platajo. Kurir je v \xc5\xa0parto pri\xc5\xa1el 9. septembra, ki je tudi pritrdilno odgovorila, a se je odzvala, da bo lahko odposlala svojo vojsko \xc5\xa1ele po koncu praznovanja polne lune (no\xc4\x8d med 19. in 20. septembrom)._NEWLINE_Artaferij je odposlal del vojske in za\xc4\x8del oblegati Eretrijo. Preostala vojska pod poveljstvom Datija, je odplula in pristala v Maratonskem zalivu.\n_START_SECTION_\nUvod v bitko\n_START_PARAGRAPH_\nAtensko vojsko, med 9.000 in 10.000 voj\xc5\xa1\xc4\x8dakov, je vodil polemarh Kalimah, ki je poveljeval 10 strategom (eklesia). Pred bitko je med strategi pri\xc5\xa1lo do razkola, kako naj poteka bitka. Miltiad, ki je veljal za najve\xc4\x8djega poznavalca perzijske vojske in \xc5\xa1tirje drugi strategi so bili za to, da se vojski spopadeta izven mesta, saj je bila perzijska vojska znana po svojih uspehih z obleganji; ostalih pet pa se je \xc5\xbeelelo umakniti za obzidje in tako pri\xc4\x8dakati napadalca. Kalimah je nato dal odlo\xc4\x8dilen glas za bitko izven mesta in tako se je atenska vojska premaknila na Maratonsko polje, kjer se jim je pridru\xc5\xbeilo \xc5\xa1e 1000 Platajcev._NEWLINE_Tam sta si osem dni vojski stali nasproti brez sovra\xc5\xbenosti. Deveti dan je pri\xc5\xa1la vest, da je Eretrija padla in da je tako Artafernij prost, da napade Atene. Grki so morali napasti._NEWLINE_Grki so tvorili osnovni bojni razpored centra in dveh kril. Ker je Kalimah pri\xc4\x8dakoval, da bodo Perzijci napadli njegovi krili, jih je okrepil na ra\xc4\x8dun centra. Levo krilo so predstavljali Platajci, center hopliti; glavnina gr\xc5\xa1kih sil je bila zbrana na desnem krilu pod poveljstvom Miltiada. Grki niso imeli pomembnej\xc5\xa1ega \xc5\xa1tevila konjenikov, tako da niso imeli samostojne konjeni\xc5\xa1ke enote. Ker so se Grki zavedali mo\xc4\x8di perzijskih lokostrelcev, so spremenili sestavo falange v centru; iz izvirnih osem vrst so tvorili le \xc5\xa1tiri podalj\xc5\xa1ane vrste, ki so bile bolj razred\xc4\x8dene, da bi lokostrelci povzro\xc4\x8dili \xc4\x8dim manj izgub. Krili sta ohranili izvirno, osemvrstno falango._NEWLINE_Ker so Perzijci pripluli, so izgubili poglavitno mo\xc4\x8d njihovega vojskovanja - konjenico. Preko morja so lahko prepeljali le 1000 konj; perzijska konjenica je predstavljala levo in desno krilo perzijskega bojnega razporeda, medtem ko so glavnino sestavljali lokostrelci. Glavnina je bila razdeljena na tri samostojne enote.\n_START_SECTION_\nPotek bitke\n_START_PARAGRAPH_\nGrki so isto\xc4\x8dasno napredovali s centrom in obema voja\xc5\xa1kima kriloma. Ko so se na okoli 100-150 korakov pribli\xc5\xbeali perzijski liniji (doseg delovanja perzijskih lokostrelcev), so razpustili strogi razpored falange in za\xc4\x8deli urejeno te\xc4\x8di proti Perzijcem, da bi \xc4\x8dim prej zapustili nevarno \xc4\x8distino._NEWLINE_Perzijci so jih za\xc4\x8deli obstreljevati in hkrati odposlali vso konjenico iz kril, da je zaustavila gr\xc5\xa1ki center; s tem je zavarovala prednji del, a hkrati izpostavila oba boka centra. Gr\xc5\xa1ki center se je moral ustaviti zaradi pritiska Perzijcev, toda obe gr\xc5\xa1ki krili sta prodrli globoko in tako isto\xc4\x8dasno napadli nezavarovana boka perzijske glavnine; hkrati je gr\xc5\xa1ki center pove\xc4\x8dal pritisk na Perzijce, ki so zdaj izgubili predhodni razpored in postali le velika gmota. Ker so bili Grki bolje oboro\xc5\xbeeni (kopja so imeli dalj\xc5\xa1a), bili v naletu, imeli bolj\xc5\xa1o taktiko (dvojna obkolitev), so se za\xc4\x8deli Perzijci umikati, dokler ni popustila vsa disciplina] in se je pri\xc4\x8del beg proti ladjam. _NEWLINE_Grki niso takoj sledili Perzijcem, saj so se zavedali svoje \xc5\xa1ibkosti, \xc4\x8de nimajo organizirane falange. Po reorganizaciji so napredovali proti obali in premagali perzijsko za\xc5\xa1\xc4\x8ditnico. Uspeli so zajeti le sedem ladij, medtem ko so ostale odplule._NEWLINE_Herodot pi\xc5\xa1e, da so Grki imeli 192 mrtvih, medtem ko naj bi Perzijci v bitki in med umikom izgubili (veliko jih je utonilo) okoli 6400 ljudi. Eden od padlih je bil tudi Kalimah, katerega polo\xc5\xbeaj je na novo zasedel Miltiad.\n_START_SECTION_\nPo bitki\n_START_PARAGRAPH_\nTakoj po bitki so Grki opravili potrebne pokopne obrede in se odpravili, da bi zaustavili Artaferija, ki je s svojim delom vojske prodiral proti Atenam. Grki so prepre\xc4\x8dili, da bi se Artaferij izkrcal, ki je tako moral odpluti nazaj v Malo Azijo. Po bitki so pri\xc5\xa1li \xc5\xa0partanci na ogled boji\xc5\xa1\xc4\x8da in se strinjali, da so Atenci in Platajci dosegli veliko zmago._NEWLINE_Po legendi naj bi isto\xc4\x8dasno v Atene poslali kurirja Fedipija z novico o zmagi; ta je pretekel vseh 40 km od Maratonskega polja do Aten, na cilju izustil \xc2\xbbZmagali smo\xc2\xab\xc2\xa0(starogr\xc5\xa1ko \xce\x9d\xce\xb5\xce\xbd\xce\xb9\xce\xba\xce\xae\xce\xba\xce\xb1\xce\xbc\xce\xb5\xce\xbd) in na kraju umrl zaradi iz\xc4\x8drpanosti. Njegov trud so ovekove\xc4\x8dili na prvih olimpijskih igrah moderne dobe v Atenah z novo \xc5\xa1portno disciplino maratonom.\n_START_SECTION_\nZaklju\xc4\x8dek\n_START_PARAGRAPH_\nPrva kopenska zmaga Grkov nad Perzijci je bil hkrati tudi prvi perzijski poraz po dolgih desetletjih nepremagljivosti. Ker so mnoga podjarmljena ljudstva videla, da Perzijci niso nepremagljivi, so za\xc4\x8dela lastne boje za neodvisnost. To je prisililo Perzijce, da so za nekaj let prenehali osvajati nove de\xc5\xbeele, ampak so se osredoto\xc4\x8dili na zatrtje notranjepoliti\xc4\x8dnih te\xc5\xbeav. _NEWLINE_Ta bitka ni bila odlo\xc4\x8dilna v gr\xc5\xa1ko-perzijskih vojnah, je pa bila ena najpomembnej\xc5\xa1ih, saj je pokazala, da lahko malo\xc5\xa1tevilni, a skupaj delujo\xc4\x8di Grki, premagajo tudi \xc5\xa1tevil\xc4\x8dne tuje sovra\xc5\xbenike.'